
Kehotteet opettajan työn tueksi

Seuraavat kehotteet on tarkoitettu käytettäväksi generatiivisen AI-työkalun (kuten ChatGPT, Microsoft Copilot, Mistral Le Chat ja Google Gemini) kanssa. Kehotteet ovat yksinkertaisia pyyntöjä tekoälylle, joiden tavoitteena on tukea opettajaa opetuksen suunnittelussa, oman opetuksen reflektoinnissa ja materiaalien valmistelussa. Opettajan tulee kuitenkin itse aina tarkistaa lopputulos ja sen käyttökelpoisuus omassa opetuksessa, sillä generatiivinen tekoäly on pohjimmiltaan tekstigeneraattori eikä sisältöasiantuntija.
Kehotteissa on sulkeissa osia, jotka muutetaan haluttuun muotoon ennen kehotteen syöttämistä tekoälylle. Vaihda hakasulkeiden tilalle tarkasti määritelty ala tai aihe, johon haluat tekoälyn tuottavan vastauksen. Kannattaa mainita myös tutkinnon osan nimi ja opintokokonaisuus.

1) Ammattisanaston opettaminen 
Kehote: 
“Opetan vieraskielisiä opiskelijoita alalla [OMA ALA]. Opiskelijoiden suomen kielen taso on noin [A2, B1]. Opetettavat ammattitermit ovat: [KIRJOITA TÄHÄN 10–15 AMMATTITERMIÄ]. Suunnittele näistä ammattitermeistä kielitietoinen harjoituskokonaisuus, jossa opiskelijat: ymmärtävät termien merkityksen työtilanteissa, harjoittelevat termien käyttöä puheessa ja/tai kirjoituksessa, saavat kielellistä tukea.”

2) Sanasto olemassa olevan materiaalin tueksi
HUOM: tarkista materiaalin käyttöehdot varmistaaksesi, että sinulla on lupa antaa se tekoälylle!
Kehote:
"Tee tästä materiaalista vieraskielisille [ALA] opiskelijoille (suomen taitotaso [A1, A2 / B1, B2]): 1. sanasto, jossa on sanojen selitykset selkosuomeksi ja kaksi lause-esimerkkiä, 2. aukkotehtävä samoista sanoista.”
Ohje: [Liitä oma työtehtäväohje tai muu teksti tekstinä tai liitetiedostona.]

3) Ohjeiden ja tehtävänantojen selkeyttäminen 
HUOM: tarkista materiaalin käyttöehdot varmistaaksesi, että sinulla on lupa antaa se tekoälylle!
Kehote: 
“Muuta tämä teksti selkokieliseksi. Käytä lyhyitä lauseita, konkreettisia sanoja, helppoja rakenteita ja selkeää rakennetta. Kirjoita niin, että suomen kieltä opiskelevan on helppo ymmärtää. Säilytä alkuperäisen sisällön tarkoitus. Anna jokaisen tekstin kappaleen jälkeen kappaleen sanasto, jossa on selitys suomeksi ja käännös [VALITSE KIELI].”
Ohje: [Liitä oma työtehtäväohje tai muu teksti tekstinä tai liitetiedostona.]

4) Puhutun kielen ymmärtämisen tukeminen opetustilanteessa 
Kehote: 
“Opetustilanteessani [ALA] opiskelijoiden on vaikea ymmärtää puhuttua suomea. Kerro minulle mikä puhutussa kielessä voi olla haastavaa vieraskielisille opiskelijoille ja ehdota keinoja: puheen selkeyttämiseen, kuullun ymmärtämisen tukemiseen, puhemallien tarjoamiseen. Vastaa käytännönläheisesti.”

5) Kirjoittaminen ammatillisissa tilanteissa 
Kehote
“Opiskelijoiden tulee kirjoittaa [RAPORTTI / KIRJAUS / LOMAKE / SUUNNITELMA], mutta kielitaito vaikeuttaa tehtävää. Ehdota kielitietoinen tapa tukea kirjoittamista niin, että: opiskelija voi osoittaa ammattiosaamista, kielellinen kuormitus vähenee, arviointi on oikeudenmukaista. Anna esimerkki kirjoitusmallista tai rungosta.”

6) Opiskelijoiden puhumisen aktivointi 
Kehote: 
“Haluan lisätä opiskelijoiden kykyä osallistua ammatilliseen keskusteluun aiheesta [AIHE], mutta opiskelijat käyttävät vähän suomea. Ehdota kielitietoisia tapoja: madaltaa puhumisen kynnystä, antaa kielellisiä malleja, tukea parityöskentelyä tai ryhmäkeskustelua. Suunnittele yksi konkreettinen harjoitus.”

7) Arviointi kielitietoisesti 
Kehote:
“Arvioin opiskelijoiden osaamista tehtävässä [TEHTÄVÄ / NÄYTTÖ], ja osa opiskelijoista on vieraskielisiä. Kerro minulle missä kohtaa kielitaito voi vaikuttaa arviointiin, miten voin erottaa ammattiosaamisen ja kielitaidon. Ehdota kielitietoisia arviointikäytäntöjä ja vaihtoehtoisia tapoja osoittaa osaaminen."

